Die Gallerie dell'Accademia is 'n museumgalery wat pre-19de eeuse kuns uitstal en wat in Venesië, noord-Italië geleë is. Dit word gehuisves in die Scuola della Carità op die suidelike oewer van die Groot-Kanaal in Venesië binne die sestiere van Dorsoduro. Dit was oorspronklik die galery van die Accademia di Belle Arti di Venezia; d.i. die kunsakademie van Venesië, waarvan dit in 1879 onafhanklik geword het. Die twee instellings was tot 2004 in dieselfde gebou gehuisves - toe die kunsskool verskuif het na die Ospedale degli Incurabili. Die Accademia di Belle Arti di Venezia is op 24 September 1750 gestig; die statuut dateer uit 1756. Die eerste direkteur daarvan was Giovanni Battista Piazzetta; Giovanni Battista Tiepolo het die eerste president geword na sy terugkeer uit Würzburg. Dit was een van die eerste instellings wat kunsrestorasie gestudeer het, beginnende in 1777 met Pietro Edwards. Teen 1819 is dit as 'n kursus geformaliseer. In 1807 is die akademie heropgerig by wyse van 'n Napoleoniese edik.